
ПсэупIэ кърат
Адыгей.Республикэм и Iэтащхьэм и къалэн- хэр пIалъэкIэ зыгъэзащIэ КъумпIыл Мурат Щоджэн школ-интернатым и гъэсэн сабий зеиншэ 20-м фэтэрхэм я IункIыбзэIуххэр яритащ. Иджы абыхэм езыхэм я псэупIэ яIэжщ.
— ЩIалэгъуалэм защIэбгъэкъуэныр — къэкIуэнум теухуауэ пщIэфыну псом я щхьэщ. Фэращ Адыгейми Урысейми зезыгъэужьынур. Фызэрылэжьэфым, фIым фызэрыхущIэкъум елъытащ ди къэралым игъуэтыну зыужьыныгъэмрэ жыла- гъуэм и зэIузэпэщым- рэ. Балигъ гъащIэм ехъулIэныгъэхэр фыщиIэну си гуапэщ! — яжриIащ КъумпIыл Мурат щIалэгъуа-лэм.
ЩIыналъэм и Iэтащхьэм къызэрыхигъэщащи, апхуэдэ Iуэхум адэкIи пащэнущ. Илъэс кIуам сабий зеиншэхэр псэупIэкIэ къызэгъэпэщыным сом мелуани 104-рэ хухахауэ щытамэ, мы гъэм ар сом мелуани 147-м нэсащ. ИджыкIэ фэтэри 132-рэ къащэхуащ. Илъэсым и кIэм нэсыху абыхэм 48-рэ къахэхъуэнущ.
Утыкум йохьэ адыгэхэр
Абхъаз.Чанбэ Самсон и цIэр зезыхьэ Абхъаз драмтеатрым и гупэм деж щызэхэтащ адыгэ уэрэдымрэ къафэмрэ я концерт. Ар къызэрагъэпэщащ Абхъазым щыпсэу адыгэ-шэрджэс щIалэгъуалэм папщIэ хабзэ яхуэхъуауэ ирагъэкIуэкI щэнхабзэ зэхыхьэхэм хиубыдэу.
Къызэхуэсахэм, ахэр куэд хъурт, я нэгу зрагъэужьащ, я гукъыдэжыр къаIэтащ «Джэгу» адыгэ къафэ хабзэр зыгъэзэщIа къэфакIуэ ныбжьыщIэхэм, апхуэдэуи утыкум щыIуащ адыгэ уэрэдыжьхэр.
— Дэ Краснодар крайм дыкъикIащ, зи щэнхабзэр зыхъумэ гуп дызэкъуэувауэ аращ. Нэхъыбэу дызытелажьэр я лъахэм имыс адыгэхэм папщIэ щэнхабзэ Iуэхухэр егъэкIуэкIынырщ, — жеIэ Адыгэ щэнхабзэ центрым и унафэщI Щамэ Софият.
Центрым и лIыкIуэхэр Тыркум щыIащ, абы щыпсэу адыгэхэм папщIэ Iуэху гуапэхэр ирагъэкIуэкIащ.
Сом мин 200 — дэтхэнэми
Къэрэшей-Шэрджэс. Къэрэшей-Шэрджэсым Егъэджэныгъэмрэ щIэныгъэмкIэ и министерствэм къызэригъэпэща комиссэм къыхихынущ егъэджакIуэ нэхъыфIхэр.
Республикэм и егъэджакIуэ нэхъыфIу 4-м сом мин 200 дэтхэнэми хуэзэу хуагъэфэщэнущ. Ахъшэ саугъэтыр абыхэм ират ЕгъэджакIуэм и махуэр щагъэлъапIэм ирихьэлIэу.
Министерствэм щыгъуазэ дызэрищIамкIэ, ахъшэр федеральнэ бюджетым къыхокI, республикэ бюджетым щыщи халъхьэ.
УЭРДОКЪУЭ Женя.
